कीर्तिमान गोलकर्ता अनु सम्मानित
राष्ट्रिय टिमबाट कीर्तिमान ३५ गोल गरेकी अनु लामा अन्तर्राष्ट्रिय नारी दिवसको अवसरमा बिहीबार सम्मानित भएकी छिन् । महिला फुटबल संघले सातदोबाटोस्थित एन्फा कम्प्लेक्समा एक कार्यक्रमबीच फरवार्ड अनुलाई २५ हजार रुपैयाँसहित सम्मान गरेको हो ।
काठमाडौँ — राष्ट्रिय टिमबाट कीर्तिमान ३५ गोल गरेकी अनु लामा अन्तर्राष्ट्रिय नारी दिवसको अवसरमा बिहीबार सम्मानित भएकी छिन् । महिला फुटबल संघले सातदोबाटोस्थित एन्फा कम्प्लेक्समा एक कार्यक्रमबीच फरवार्ड अनुलाई २५ हजार रुपैयाँसहित सम्मान गरेको हो ।उक्त रकम महिला फुटबल संघकी अध्यक्ष विन्द्रा देवानले दिएकी हुन् । माघमा उनको नेतृत्वमा नयाँ कार्यसमिति निर्वाचित भएपछि संघले पहिलोपल्ट कार्यक्रम आयोजना गरेको हो । खेलाडीको मिहिनेतको कदर गर्न पनि आफैंले रकम निकालेर सम्मान गर्ने थालनी यसैपाली गरिएको उनले बताइन् ।तीनपल्ट साफ वुमेन्स च्याम्पियनसिप र दुईपल्ट दक्षिण एसियाली खेलकुदमा नेपाललाई फाइनल पुर्‍याउन महत्वपूर्ण योगदान गरेकी उनले अन्तर्राष्ट्रिय फुटबलमा चार ह्याट्रिकसहित कीर्तिमान ३५ गोल गरेकी छन् ।प्रदेश नम्बर ३ की उपसभामुख राधिका तामाङको प्रमुख आतिथ्यमा आयोजित कार्यक्रममा राष्ट्रिय महिला टिम, उमेर समूहका खेलाडी र विभिन्न स्कुलका विद्यार्थीहरूले खेल प्रदर्शन गरेका थिए । महिला दिवसको अवसरमा एसियाका ४० देशमा आयोजित फेस्टिभल, कार्यशाला, प्रतियोगिता, सम्मेलन, स्किल क्लिनिकमा २३ हजार सहभागी भएको एन्फाले जनाएको छ ।